Groot droogte in Windhoek - Maroela Media
"Die watervlakke van drie damme wat die sentrale gebiede bedien is baie laag; tussen 1.2% en 36%," het Joshua Amukugo, woordvoerder van die munisipaliteit, Woensdag gesê. "Indien ons weer 'n slegte reënseisoen het, sal die damme teen middel 2016 leeg wees."
Die munisipaliteit doen 'n beroep op inwoners, skole en kantore om water te bespaar. "Ons beleef 'n kritieke fase wat in 'n ramp kan verander indien dit nie versigtig hanteer word nie."
Die munisipale boorgate en die waterherwinningsaanleg verskaf ongeveer 35% van die wateraanvraag. "Die boorgate en herwinningsaanleg kan egter nie Windhoek volhoubaar bedien sonder die bykomende 65% van water wat deur die staatsbeheerde NamWater verskaf word nie. Indien die damme nie voldoende water ontvang nie, sal erge waterbeperkings ingestel moet word."
Die reënseisoen in Namibië is gewoonlik tussen Oktober en April, maar dit was die afgelope seisoen minder as gemiddeld. "Ons hoop dat nog reën sal val voor die einde van April om die damvlakke aan te vul," het Amukugo bygevoeg.
Windhoek het ongeveer 350 000 inwoners, maar beleef diensleweringsuitdagings weens die toename van informele nedersettings op die buitewyke van die stad. Volgens die munisipaliteit verhuis ongeveer tussen 500 en 600 mense elke maand en rig 'n plakkershuis op wat sanitasie, lopende water en elektrisiteit benodig.